b'\n_START_ARTICLE_\nManagementul inov\xc4\x83rii\n_START_PARAGRAPH_\nManagementul inov\xc4\x83rii const\xc4\x83 \xc3\xaen implementarea \xc8\x99i exploatarea economic\xc4\x83 a noilor idei \xc8\x99i descoperiri.Ca orice alt\xc4\x83 activitate managerial\xc4\x83, procesul de inovare trebuie s\xc4\x83 fie planificat, organizat,dirijat \xc8\x99i controlat.Activit\xc4\x83\xc8\x9bile \xc8\x99i deciziile asupra inov\xc4\x83rii includ:_NEWLINE_\xd9\xadactivit\xc4\x83\xc8\x9bi de studiu \xc8\x99i dirijare a realiz\xc4\x83rii tuturor proiectelor de inovare ale firmei;_NEWLINE_\xd9\xadluarea deciziilor asupra oportunit\xc4\x83\xc8\x9bilor identificate,investi\xc8\x9biilor,planific\xc4\x83rii proiectelor de inovare ce vor fi lansate \xc8\x99i a monitoriz\xc4\x83rii acestora._NEWLINE_Defini\xc8\x9bii.Managementul inov\xc4\x83rii a fost definit de Sandrine Fernez-Walch \xc8\x99i Fran\xc3\xa7ois Romon (2009) ca fiind "ansamblul ac\xc8\x9biunilor conduse de o \xc3\xaentreprindere \xc8\x99i al op\xc8\x9biunilor efectuate pentru a favoriza emergen\xc8\x9ba proiectelor de inovare,a decide lansarea lor \xc8\x99i a realiza comercializarea noilor produse sau implementarea de noi procese \xc3\xaen \xc3\xaentreprindere, pentru cre\xc8\x99terea competitivit\xc4\x83\xc8\x9bii"._NEWLINE_O defini\xc8\x9bie alternativ\xc4\x83 a managementului inov\xc4\x83rii detaliaz\xc4\x83 scopul final al procesului de inovare:" Prin managementul inov\xc4\x83rii se poate \xc3\xaen\xc8\x9belege procesul orientat spre organizarea \xc8\x99i alocarea resurselor disponibile,at\xc3\xa2t umane c\xc3\xa2t \xc8\x99i tehnice \xc8\x99i economice, \xc3\xaen scopul dob\xc3\xa2ndirii de noi cuno\xc8\x99tin\xc8\x9be, de generare a ideilor care permit ob\xc8\x9binerea de noi produse,procese \xc8\x99i servicii sau \xc3\xaembun\xc4\x83t\xc4\x83\xc8\x9birea celor existente \xc8\x99i al transferului celor mai bune idei spre fazele de fabricare \xc8\x99i comercializare".(Nag\xc3\xae\xc8\x9b,Gheorghe,(2001))Managementul inov\xc4\x83rii trebuie s\xc4\x83 fie tratat ca parte a strategiei de afaceri a firmei.Contextul strategic cuprinde obiectivele afacerii,starea curent\xc4\x83 \xc8\x99i viitoare a firmei,implicarea managerilor,dinamica pie\xc8\x9belor,mediul competi\xc8\x9bional,mediul economic \xc8\x99i de reglementare._NEWLINE_Standardul britanic BS 7000-1:2008 este un ghid asupra managementului inov\xc4\x83rii,\xc3\xaen mod specific asupra proiect\xc4\x83rii \xc8\x99i dezvolt\xc4\x83rii produselor competitive.Principiile generale de management al inov\xc4\x83rii,din acest standard,se aplic\xc4\x83 la organiza\xc8\x9bii din industrii de fabrica\xc8\x9bie,de proces,servicii \xc8\x99i construc\xc8\x9bii,precum \xc8\x99i \xc3\xaen sectoare publice \xc8\x99i non-profit.Sunt oferite indica\xc8\x9bii \xc3\xaen domeniile:_NEWLINE_\xd9\xadinovarea,noutatea \xc8\x99i bazele managementului inov\xc4\x83rii;_NEWLINE_\xd9\xadmanagementul inov\xc4\x83rii la nivel organiza\xc8\x9bional;_NEWLINE_\xd9\xadoperarea \xc3\xaen cadrul managementului inov\xc4\x83rii;_NEWLINE_\xd9\xadinstrumente \xc8\x99i tehnici pentru managementul inov\xc4\x83rii._NEWLINE_Fazele procesului de management al inov\xc4\x83rii au fost formulate de Tidd,J.et al (2001)\xc2\xa0: 1) explorarea \xc8\x99i investigarea semnalelor din mediu;2) selectarea strategic\xc4\x83 a op\xc8\x9biunilor;3) asigurarea resurselor; 4) implementare.Op\xc8\x9bional,se poate aplica faza a cincea de reflec\xc8\x9bie asupra fazelor precedente \xc8\x99i analiza succesului sau e\xc8\x99ecului inov\xc4\x83rii._NEWLINE_Mark Turrell \xc8\x99i Yvonne Lindow (2003) consider\xc4\x83 c\xc4\x83 fazele procesului de inovare sunt:_NEWLINE_\xd9\xadidentificarea oportunit\xc4\x83\xc8\x9bilor.Sunt determinate domeniile de focalizare strategic\xc4\x83 \xc8\x99i alocare a resurselor \xc3\xaen procesul de inovare.Sunt identificate noi oportunit\xc4\x83\xc8\x9bi de pia\xc8\x9b\xc4\x83 sau platforme tehnologice;_NEWLINE_\xd9\xadmanagementul ideilor include generarea, colectarea, dezvoltarea, evaluarea \xc8\x99i selectarea ideilor de afaceri.Metodele de management includ: brainstorming, tehnici de creativitate, focus-grupuri \xc8\x99i captura ideilor on line\xc2\xa0;_NEWLINE_\xd9\xadmanagementul oportunit\xc4\x83\xc8\x9bilor implic\xc4\x83 dezvoltarea \xc8\x99i analiza conceptelor rezultate din managementul ideilor precum \xc8\x99i a oportunit\xc4\x83\xc8\x9bilor de afaceri;_NEWLINE_\xd9\xadfaza de proiectare,dezvoltare \xc8\x99i execu\xc8\x9bie: firma aplic\xc4\x83 competen\xc8\x9bele sale tradi\xc8\x9bionale de Managementul proiectelor \xc8\x99i resurselor.Pentru a facilita derularea proiectului sunt necesare abilit\xc4\x83\xc8\x9bi de creativitate \xc8\x99i realizarea efectiv\xc4\x83 a procesului de inovare.\n_START_SECTION_\nDimensiunile managementului inov\xc4\x83rii\n_START_PARAGRAPH_\n\xc3\x8en cadrul Institutului de Proiecte pentru Inova\xc8\x9bie \xc8\x99i Dezvoltare a fost elaborat un Program de retehnologizare \xc8\x99i modernizare tehnologic\xc4\x83 a Rom\xc3\xa2niei, de c\xc4\x83tre un grup de autori: Alexandru Caragea et al. (2010) \xc3\xaen care sunt expuse (\xc3\xaentre altele) dimensiunile managementului inov\xc4\x83rii:_NEWLINE_\xd9\xadstrategia inov\xc4\x83rii;_NEWLINE_\xd9\xadorganizarea \xc8\x99i cultura inov\xc4\x83rii;_NEWLINE_\xd9\xadprocesele ciclului de via\xc8\x9b\xc4\x83 al inov\xc4\x83rii (managementul ideii, dezvoltarea modelului de afacere, proces, produs/serviciu) precum \xc8\x99i cel de \xc3\xaembun\xc4\x83t\xc4\x83\xc8\x9bire c ontinu\xc4\x83 \xc8\x99i lansare;_NEWLINE_\xd9\xadfactorii favorizan\xc8\x9bi ai managementului inov\xc4\x83rii (managementul resurselor umane, managementul cunoa\xc8\x99terii, managementul proceselor, managementul proiectelor, controlling \xc8\x99i IT;_NEWLINE_\xd9\xadrezultatele inov\xc4\x83rii. Este necesar ca rezultatele activit\xc4\x83\xc8\x9bii inovative s\xc4\x83 fie evaluate sistematic._NEWLINE_Elementele componente ale unei strategii de inovare a unei companii sunt:, _NEWLINE_\xd9\xadviziunea: prospec\xc8\x9bia \xc3\xaen timp a companiei, a rezultatelor, structurii \xc8\x99i dimensiunilor acesteia;_NEWLINE_\xd9\xadobiectivele: scopurile care sprijin\xc4\x83 atingerea viziunii, cuantificate \xc3\xaen factorii: timp, investi\xc8\x9bii, calitate; compania trebuie s\xc4\x83 determine direc\xc8\x9biile strategice ale activit\xc4\x83\xc8\x9bilor inovative \xc8\x99i s\xc4\x83 identifice scopurile \xc3\xaen fiecare dintre acestea;_NEWLINE_\xd9\xadmoduri de realizare a obiectivelor: diversificare, specializarea sau combinarea produc\xc8\x9biei, proiectarea de noi produse/servicii, procedee, p\xc4\x83trunderea pe noi pie\xc8\x9be etc.;_NEWLINE_\xd9\xadresurse: fonduri de investi\xc8\x9bii, resurse umane, materiale \xc8\x99i financiare;_NEWLINE_\xd9\xadtermene incluse \xc3\xaen strategie._NEWLINE_Managementul inov\xc4\x83rii cuprinde domeniile:_NEWLINE_\xd9\xaddomeniul normativ: viziune, misiune, valori;_NEWLINE_\xd9\xaddomeniul strategic: resurse, tehnologii, cuno\xc8\x99tin\xc8\x9bele \xc8\x99i competen\xc8\x9bele colaboratorilor, pie\xc8\x9be, comunic\xc4\x83ri, furnizori, parteneri-colaboratori, concuren\xc8\x9bi;_NEWLINE_\xd9\xaddomeniul operativ: configurarea \xc8\x99i implementarea procesului de inovare, realizarea, calitate, costuri, timp.\n_START_SECTION_\nModel matricial al managementului inov\xc4\x83rii\n_START_PARAGRAPH_\nVincent Boly \xc8\x99i Fran\xc3\xa7ois Romon (1999) au propus un model matricial al managementului inov\xc4\x83rii (3MI) care indic\xc4\x83 fazele pe care le parcurge \xc3\xaentreprinderea \xc3\xaen managementul inov\xc4\x83rii,precum \xc8\x99i resursele care trebuie mobilizate \xc3\xaen aceste faze.In modelul matricial propus, fazele managementului inov\xc4\x83rii sunt:_NEWLINE_\xd9\xademergen\xc8\x9ba ideilor inovative;_NEWLINE_\xd9\xadfezabilitatea proiectelor inovative poten\xc8\x9biale;_NEWLINE_\xd9\xaddefinirea proiectelor inovative;_NEWLINE_\xd9\xadrealizarea proiectelor inovative._NEWLINE_Prima faz\xc4\x83 este consacrat\xc4\x83 c\xc4\x83ut\xc4\x83rii informa\xc8\x9biilor \xc8\x99i creativit\xc4\x83\xc8\x9bii.Ideile inovative pot rezulta din lucr\xc4\x83ri programate ale personalului \xc3\xaentreprinderii din Departamentele Cercetare-Dezvoltare \xc8\x99i Marketing.Ideile pot reprezenta,de asemenea, solu\xc8\x9bii adoptate de personalul din sectorul Produc\xc8\x9bie pentru rezolvarea unor probleme de func\xc8\x9bionare a proceselor._NEWLINE_A doua faz\xc4\x83 cuprinde selectarea proiectelor de inovare poten\xc8\x9biale din toate ideile generate \xc3\xaen faza precedent\xc4\x83,verificarea valabilit\xc4\x83\xc8\x9bii lor \xc3\xaen raport cu necesit\xc4\x83\xc8\x9bile pie\xc8\x9bei \xc8\x99i cu obiectivele strategice ale \xc3\xaentreprinderii (fezabilitatea economic\xc4\x83) precum \xc8\x99i evaluarea fezabilit\xc4\x83\xc8\x9bii lor tehnice._NEWLINE_A treia faz\xc4\x83 include, \xc3\xaen esen\xc8\x9b\xc4\x83,activit\xc4\x83\xc8\x9bi de organizare pentru a realiza proiectul.In cadrul acestor activit\xc4\x83\xc8\x9bi se define\xc8\x99te rezultatul ce se dore\xc8\x99te s\xc4\x83 se ob\xc8\x9bin\xc4\x83,durata \xc8\x99i bugetul proiectului,alocarea mijloacelor necesare pentru derularea proiectului: constituirea echipei proiectului,alocarea resurselor umane,tehnice \xc8\x99i financiare._NEWLINE_A patra faz\xc4\x83 corespunde realiz\xc4\x83rii efective a proiectului de inovare. Aceast\xc4\x83 faz\xc4\x83 const\xc4\x83 \xc3\xaen dirijarea activit\xc4\x83\xc8\x9bilor de proiectare \xc8\x99i dezvoltare pentru rezolvarea problemelor._NEWLINE_Abordarea pe faze a managementului proiectelor de inovare este foarte asem\xc4\x83n\xc4\x83toare cu cea conceput\xc4\x83 de Tidd,J.et al(2001),men\xc8\x9bionat\xc4\x83 mai \xc3\xaenainte.\n_START_SECTION_\nMarketingul inova\xc8\x9biei tehnologice\n_START_PARAGRAPH_\nMarketingul are un rol important \xc3\xaen cadrul procesului de inovare tehnologic\xc4\x83.Fernez-Walch,S. \xc8\x99i Romon F.(2006) consider\xc4\x83 c\xc4\x83 marketingul are ca func\xc8\x9bie major\xc4\x83 valorificarea produsului sau serviciului provenit din inovare,dup\xc4\x83 ce au fost cercetate diferitele aplica\xc8\x9bii posibile,pornind de la o tehnologie._NEWLINE_Chailan,C. \xc8\x99i Braun,P.(2008) apreciaz\xc4\x83 c\xc4\x83 obiectivul major al marketingului proiectelor tehnologice foarte inovatoare,\xc3\xaen faza ini\xc8\x9bial\xc4\x83, este de a valorifica inova\xc8\x9bia tehnologic\xc4\x83,prin definirea \xc8\x99i aplicarea modului de intrare pe pia\xc8\x9b\xc4\x83 a inova\xc8\x9biei.Intrarea pe pia\xc8\x9b\xc4\x83 a inova\xc8\x9biei se poate face \xc3\xaen trei moduri: a) dezvoltare intern\xc4\x83 a inova\xc8\x9biei; b) alian\xc8\x9b\xc4\x83 (asociere prin parteneriat cu alte \xc3\xaentreprinderi); c) v\xc3\xa2nzarea tehnologiei inovatoare._NEWLINE_Modelul marketingului "modal" define\xc8\x99te modul de valorificare cel mai potrivit al proiectelor tehnologice inovatoare \xc3\xaen func\xc8\x9bie de anumi\xc8\x9bi indicatori esen\xc8\x9biali: atractivitatea proiectului,validarea fezabilit\xc4\x83\xc8\x9bii acestuia, durabilitatea \xc8\x99i sustenabilitatea inova\xc8\x9biei tehnologice._NEWLINE_Op\xc8\x9biunile de valorificare a proiectului de inovare,\xc3\xaen scopul intr\xc4\x83rii pe pia\xc8\x9b\xc4\x83 pot fi:_NEWLINE_\xd9\xaddefinitivarea inova\xc8\x9biei \xc3\xaen laboratorul de cercetare sau \xc3\xaen Departamentul de Cercetare-Dezvoltare \xc3\xaen vederea unei eventuale valorific\xc4\x83ri;_NEWLINE_\xd9\xadalian\xc8\x9be cu alte \xc3\xaentreprinderi \xc3\xaen vederea unor dezvolt\xc4\x83ri \xc3\xaen colaborare pentru a ob\xc8\x9bine valoare ad\xc4\x83ugat\xc4\x83 tehnologic\xc4\x83 \xc3\xaen faza de dezvoltare;_NEWLINE_\xd9\xadvalorificare prin v\xc3\xa2nzarea tehnologiei,pentru punerea rapid\xc4\x83 la dispozi\xc8\x9bie a inova\xc8\x9biei pe pia\xc8\x9b\xc4\x83.Acest mod de intrare pe pia\xc8\x9b\xc4\x83 trebuie s\xc4\x83 fie preferat, atunci c\xc3\xa2nd alte tehnologii concurente ar putea modifica structura pie\xc8\x9bei considerate._NEWLINE_\xd9\xadvalorificarea autonom\xc4\x83 const\xc4\x83 \xc3\xaen crearea unui start-up (companie format\xc4\x83 recent) sau dezvoltarea proiectului inovativ \xc3\xaen cadrul unui incubator de afaceri.'